
SPLITSKO-DALMATINSKA ŽUPANIJA
              OPĆINA PODSTRANA 


                                                                                   OPĆINA PODSTRANA
                                                                                   Općinsko vijeće


PREDMET:	Prijedlog II. Izmjena i dopuna Odluke o osnivanju javne ustanove Javna vatrogasna postrojba Općine Podstrana

PRAVNI TEMELJ:	Zakon o ustanovama, Zakon o vatrogastvu, Statut Općine Podstrana

NADLEŽNOST ZA  
DONOŠENJE:	                                               Općinsko vijeće


PREDLAGATELJ:	                                               Općinski načelnik


STRUČNA OBRADA:	Upravni odjel za pravne poslove i strateško upravljanje




PREDMET: Obrazloženje prijedloga II. Izmjena i dopuna Odluke o osnivanju javne ustanove Javna vatrogasna postrojba Općine Podstrana

Odlukom o osnivanju javne ustanove Javna vatrogasna postrojba Općine Podstrana (“Službeni glasnik Općine Podstrana” broj 28/18, 5/19), osnovana je Javna vatrogasna postrojba Općine Podstrana kao javna ustanova sukladno odredbama Zakona o vatrogastvu (“Narodne novine” broj 106/99, 17/01, 36/02, 96/03, 139/04 pročišćeni tekst, 174/05, 38/09, 80/10) i odredbama Zakona o ustanovama (»Narodne novine«, br. 76/93, 29/97, 47/99, 35/08).

Novi Zakon o vatrogastvu (“Narodne novine” broj 125/19, 114/22, 155/23) stupio je na snagu dana 01. siječnja 2020. godine, kojim su, između ostalog, izmijenjene odredbe koje se tiču upravnog vijeća, koji sada prema odredbama zakona nosi naziv vatrogasno vijeće, način imenovanja, sastav i broj članova, te način obavljanja poslova. Sukladno članku 32. Zakona o vatrogastvu, članovi vatrogasnog vijeća biraju se na mandat od 5 godina, a sastav vatrogasnog vijeća ostalih vatrogasnih postrojbi u koje bi pripadala i Javna vatrogasna postrojba Općine Podstrana broji tri člana i to predstavnika vatrogasne zajednice županije, predstavnika radnika i predstavnika osnivača. 

Nadalje također člankom 34. Zakona o vatrogastvu izmijenjene su odredbe koje uređuju način imenovanja i trajanje mandata zapovjednika javne vatrogasne postrojbe, na način da zapovjednika javne vatrogasne postrojbe, uz prethodnu suglasnost županijskog vatrogasnog zapovjednika imenuje i razrješava načelnik, na mandat od 5 (pet) godina, na temelju javnog natječaja dok zamjenika i pomoćnike zapovjednika imenuje i razrješava zapovjednik.

[bookmark: _Hlk218678189]Člankom 122. Zakona o vatrogastvu (“Narodne novine” broj 125/19, 114/22, 155/23) propisano je kako javne vatrogasne  postrojbe koje su registrirane kao ustanove, sukladno odredbama Zakona o ustanovama (»Narodne novine«, br. 76/93, 29/97, 47/99, 35/08) dužne su uskladiti svoje poslovanje s odredbama ovoga Zakona.

Općina Podstrana je prijedlog II. Izmjena i dopuna poslala Hrvatskoj vatrogasnoj zajednici na prethodnu suglasnost sukladno odredbama članka 8. Zakona o ustanovama („Narodne novine“ broj 29/97, 76/93, 47/99, 35/08, 127/19, 151/22). 

Zaključkom Hrvatske vatrogasne zajednice Klasa: UP/I-040-02/26-01/01, Urbroj: 444-03-01-26-2 od 09. ožujka 2026. godine, zaprimljeno kod ovog tijela dana 16. ožujka 2026. godine, zatraženo je dodatno usklađenje II. Izmjena i dopuna Odluke o osnivanju javne ustanove Javna vatrogasna postrojba Općine Podstrana u dijelu koji se odnosi na djelatnosti postrojbe, sredstva postrojbe koja se ostvare vlastitom djelatnošću i uvjetima koje osoba treba ispuniti da bi se zaposlila na određenom radnom mjestu profesionalnog vatrogasca.

Općina Podstrana je dana 02. travnja 2026. godine, dostavila Hrvatskoj vatrogasnoj zajednici tekst II. Izmjena i dopuna Odluke o osnivanju javne ustanove Javna vatrogasna postrojba Općine Podstrana usklađen s traženim iz gore citiranog zaključka. Dana 02. lipnja 2026. godine, Općina Podstrana zaprimila je Rješenje Hrvatske vatrogasne zajednice Klasa: UP/I-040-02/26-01/01, Urbroj: 444-03-01-26-04 koji se daje prethodna suglasnost na citiranu odluku.

Slijedom navedenog, predlaže se donijeti sljedeći akt:
Na temelju članka 7. stavak 1. točka 2. i članka 12. stavak 3. Zakona o ustanovama („Narodne novine“ broj 29/97, 76/93, 47/99, 35/08, 127/19, 151/22), članka 31. stavak 2. Zakona o vatrogastvu („Narodne novine“ broj 125/19, 114/22, 155/23) te članka 30. Statuta Općine Podstrana („Službeni glasnik Općine Podstrana“ broj 7/21, 21/21, 4/23, 12/25), Općinsko vijeće Općine Podstrana na 9. sjednici održanoj dana 29. srpnja 2026. godine donosi

II. IZMJENE I DOPUNE
Odluke o osnivanju javne ustanove Javna vatrogasna postrojba Općine Podstrana

Članak 1.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 3. i sada glasi:

Djelatnost  Javne vatrogasne postrojbe je sudjelovanje u provedbi preventivnih mjera zaštite od požara i tehnoloških eksplozija, gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama te obavljanje drugih poslova u nesrećama, ekološkim i inim nesrećama.

Djelatnosti koje Javna vatrogasna postrojba obavlja, a koje se ne smatraju vatrogasnom djelatnošću su:
1)   Pružanje usluga vatrogasnih (protupožarnih) osiguranja i tehničke zaštite,
2)  Pregled, servisiranje i ispitivanje vatrogasne i druge opreme iz djelatnosti (servis vatrogasnih  aparata i servis dišnih aparata),
3)   Pružanje usluge najma prostora,
4)   Pružanje usluge prijevoza vode,
5)   Pružanje usluge nadzora nad vatrodojavnim sustavom,
6)   Iznajmljivanje vatrogasne opreme,
7)   Osposobljavanje i usavršavanje vatrogasnih kadrova,
8)   Pripremanje i organizacija seminara iz djelatnosti,
9)   Izdavanje knjiga, skripti i ostalih stručnih publikacija iz djelatnosti.

Pored djelatnosti navedenih u stavku 1, odnosno djelatnosti upisanih u sudski registar, Javna vatrogasna postrojba može obavljati i druge djelatnosti, ako se one u manjem opsegu ili uobičajeno obavljaju uz upisanu djelatnost.

Djelatnosti koje se ne smatraju vatrogasnom djelatnošću, Javna vatrogasna postrojba može obavljati ako se time ne umanjuje intervencijska spremnost Javne vatrogasne postrojbe.

Javna vatrogasna postrojba, djelatnost iz stavka 1. obavlja kao javnu službu, a djelatnosti iz stavka 2. obavlja kao gospodarsku djelatnost.

Članak 2.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 4. i sada glasi:
„Tijela Postrojbe su:

1. Vatrogasno vijeće
2. Zapovjednik.“

Članak 3.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 5. i sada glasi:
 
„Vatrogasno vijeće ima 3 (tri) člana, a čine ga:
- jedan (1) predstavnik iz reda vatrogasne zajednice županije,
- jedan (1) predstavnik iz reda osnivača, 
- jedan (1) predstavnik iz reda radnika Postrojbe, svi s jednakim pravom glasa.

Vatrogasna zajednica županije imenuje svog predstavnika sukladno svojim odgovarajućim propisima.

Predstavnika iz reda osnivača imenuje Načelnik/ica Općina Podstrana.

Predstavnika radnika u Vatrogasnom vijeću, biraju između sebe radnici zaposleni u Postrojbi na slobodnim i neposrednim izborima, tajnim glasovanjem, u skladu s odredbama Zakona o radu.

Mandat članova Vatrogasnog vijeća traje pet (5) godina, a počinje teći danom konstituiranja Vatrogasnog vijeća.

Članovi Vatrogasnog vijeća mogu se razriješiti odnosno opozvati i prije isteka mandata. Vatrogasno vijeće donosi odluke većinom glasova ukoliko je sjednici nazočna većina svih članova Vatrogasnog vijeća.

Izuzetno od prethodnog stavka o donošenju Statuta, financijskog plana i godišnjeg obračuna Vatrogasno vijeće odlučuje većinom od ukupnog broja članova.“ 

Članak 4.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 6. i sada glasi:

„Vatrogasno vijeće upravlja s Postrojbom, te u tom smislu:

- donosi Statut, uz prethodnu suglasnost osnivača, 
- donosi program rada i razvoja Postrojbe, na prijedlog Zapovjednika, uz suglasnost osnivača i nadzire njihovo izvršavanje,
- odlučuje o promjeni/proširenju djelatnosti, uz prethodnu suglasnost osnivača, osim vatrogasne djelatnosti,
- odlučuje o financijskom planu i godišnjem obračunu, na prijedlog Zapovjednika,
- odlučuje o ostvarenoj dobiti,
- donosi opće akte Postrojbe, na prijedlog Zapovjednika,
- daje osnivaču i Zapovjedniku prijedloge i mišljenja u vezi s radom Postrojbe,
- odlučuje o stjecanju, opterećenju i otuđivanju nekretnina, te o stjecanju i otuđivanju druge imovine čija je pojedinačna vrijednost do 66.361,40 eura, uz uvjet da za imovinu pojedinačne vrijednosti jednake ili veće od 13.272,28 eura dobije prethodnu suglasnost osnivača,
- raspisuje natječaj za izbor Zapovjednika,
- zaključuje ugovor o radu s Zapovjednikom, temeljem imenovanja istog od strane osnivača,
- raspisuje i provodi natječaj za davanje u zakup poslovnog prostora, odnosno dijela građevine kojim upravlja, 
- predlaže Zapovjedniku osnovne smjernice za rad i poslovanje Postrojbe,
- obavlja i druge poslove određene zakonom, aktom o osnivanju, Statutom i drugim propisima.“

Članak 5. 
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 7. i sada glasi:

„Zapovjednik zapovijeda Postrojbom i odgovoran je za organiziranost, osposobljenost i intervencijsku spremnost, te stručni rad postrojbe.

Zapovjednik obavlja i druge poslove kako slijedi: 
- predstavlja i zastupa Postrojbu,
- organizira, vodi radi i poslovanje Postrojbe,
- vodi stručni rad i odgovoran je za stručni rad Postrojbe,
- poduzima sve pravne radnje u ime i za račun Postrojbe,
- zastupa Postrojbu u svim postupcima pred sudovima, upravnim i drugim državnim tijelima te pravnim osobama s javnim ovlastima,
- odgovara za zakonitost, operativnost i stručnost rada Postrojbe,
- odlučuje o stjecanju, opterećivanju i otuđivanju imovine čija je pojedinačna vrijednost do 6.636,14 eura, a preko tog iznosa do 13.272,28 eura uz suglasnost Vatrogasnog vijeća,
- određuje osobe ovlaštene za potpisivanje financijske i druge dokumentacije,
- može dati punomoć drugoj osobi da Postrojbu zastupa u pravnom prometu u granicama svojih ovlasti,
- raspisuje natječaj za izbor zamjenika zapovjednika i pomoćnike zapovjednika, 
- imenuje i razrješava zamjenika zapovjednika i pomoćnike zapovjednika,
- raspisuje natječaj za zapošljavanje svih ostalih radnika,
- donosi odluke o pojedinačnim pravima radnika u slučajevima utvrđenim zakonom i aktima,
- zaključuje ugovore o radu s svim radnicima,
- predlaže Vatrogasnom vijeću opće i druge kate,
- organizira rad i obavlja raspored radnika Postrojbe,
- obavlja druge poslove utvrđene zakonom i općim aktima Postrojbe.“ 

Na položaj zapovjednika na odgovarajući se način primjenjuju odredbe Zakona o ustanovama koje se odnose na ravnatelja.“

Članak 6.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 9. i sada glasi:

Zapovjednika, uz prethodnu suglasnost županijskog vatrogasnog zapovjednika,  imenuje i razrješava Načelnik/-ica, na temelju javnog natječaja. Zamjenika zapovjednika imenuje Zapovjednik.

Mandat Zapovjednika traje 5 godina uz mogućnost ponovnog imenovanja. Mandat zamjenika zapovjednika traje 5 godina.

Članak 7.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 10. i isti sada glasi:

„Zapovjednik može biti razriješen dužnosti prije isteka vremena na koje je imenovan u slučajevima i na način utvrđen Zakonom o vatrogastvu.

U slučaju razrješenja Zapovjednika prije isteka vremena na koje je imenovan, Načelnik/ica će, uz prethodnu suglasnost županijskog vatrogasnog zapovjednika, imenovati vršitelja dužnosti zapovjednika, a Vatrogasno vijeće je dužno raspisati javni natječaj za imenovanje Zapovjednika u roku od 30 dana od dana imenovanja vršitelja dužnosti.“

Članak 8.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) mijenja se članak 14. i isti sada glasi:

Sredstva koja Javna vatrogasna postrojba ostvari vlastitom djelatnošću mogu se koristiti za provedbu vatrogasne djelatnosti i aktivnosti. Odluku o načinu korištenja sredstava iz prethodnog stavka donosi Vatrogasno vijeće.

Članak 9.
U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) u cijelom tekstu riječi „Upravno vijeće“ zamjenjuju se riječima „Vatrogasno vijeće“ u određenom padežu.

U Odluci o osnivanju javne ustanove Javna vatrogasna postrojba Općine Podstrana („Službeni glasnik Općine Podstrana“ broj 28/18, 5/19) u cijelom tekstu riječ „Ravnatelj“ zamjenjuje se riječima „Zapovjednik“ u određenom padežu.


Članak 10.
Ove II. Izmjene i dopune Odluke o osnivanju javne ustanove Javna vatrogasna postrojba Općine stupaju na snagu osmog dana od dana objave u „Službenom glasniku Općine Podstrana“.

Podstrana, 29. srpnja 2026.godine                     	                        Darko Juradin

